KIRJALLINEN KYSYMYS P-0546/03 esittäjä(t): Stavros Xarchakos (PPE-DE) komissiolle. Kolmas Kreikan kansallisen ensiapukeskuksen helikopterin maahansyöksy.



Virallinen lehti nro 192 E , 14/08/2003 s. 0199 - 0200



KIRJALLINEN KYSYMYS P-0546/03 esittäjä(t): Stavros Xarchakos (PPE-DE) komissiolle (19. helmikuuta 2003) Aihe: Kolmas Kreikan kansallisen ensiapukeskuksen helikopterin maahansyöksy Ikarian alueella 11. helmikuuta 2003 syöksyi maahan lyhyen ajan sisällä jo kolmas Kreikan kansallisen ensiapukeskuksen helikopteri, joka oli ostettu (kahden muun tuhoutuneen helikopterin tavoin) potilaiden kiireellisten ilmakuljetusten turvaamiseksi Kreikan syrjäisiltä saarilta ja alueilta. Kolmannen maahansyöksyn jälkeen onnettomuuksissa on menehtynyt traagisesti yhteensä 14 henkilöä (lääkärit, sairaanhoitajat, lentäjät ja potilaat). Onko Euroopan komissio rahoittanut jonkin yhteisöaloitteen tai rahaston kautta tai halpakorkoisella (esimerkiksi Euroopan investointipankin) lainalla kyseisten helikopterien hankkimista? Jos on, mitä aloitteita komissio on tehnyt tai mihin toimiin se on ryhtynyt Kreikan viranomaisten suhteen ja milloin näiden jatkuvien onnettomuuksien syiden toteamiseksi? Michel Barnier'n komission puolesta antama vastaus (17. maaliskuuta 2003) Kreikan viranomaisilta saatujen tietojen mukaan kaksi kolmesta helikopterista, jotka ovat syöksyneet maahan viime kuukausien aikana, on saanut yhteisöltä osarahoitusta Kreikkaa vuosina 19941999 koskevasta yhteisön tukikehyksestä, erityisesti terveyden ja sosiaalihuollon toimenpideohjelmasta. Tällä ohjelmalla on rahoitettu viiden helikopterin hankinta, jonka 17,8 miljoonan euron kokonaiskustannuksista yhteisö rahoitti 13,3 miljoonaa euroa. Helikopteritoimitukset aloitettiin 24. joulukuuta 1999 (ensimmäinen helikopteri) ja saatiin päätökseen 29. maaliskuuta 2000 (viides helikopteri). Siviili-ilmailun onnettomuuksien ja vaaratilanteiden tutkinnan perusperiaatteista 21. marraskuuta 1994 annetun neuvoston direktiivin 94/56/EY(1) mukaan jokaisessa jäsenvaltiossa on oltava riippumaton elin, jonka tehtäväksi annetaan kunkin onnettomuuden tutkiminen ainoana tarkoituksena tulevien onnettomuuksien estäminen. Mikäli mahdollista, vuoden kuluessa onnettomuudesta on julkaistava tutkintaraportti, johon tarvittaessa liitetään turvallisuutta koskevia suosituksia ja josta on toimitettava jäljennös komissiolle. Jäsenvaltiolla on yksinomainen velvollisuus panna täytäntöön mahdolliset turvallisuussuositukset vastaavanlaisten onnettomuuksien estämiseksi tulevaisuudessa. Jos Kreikan viranomaiset onnettomuuksien olosuhteiden perusteella ja rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11. heinäkuuta 1994 annetun komission asetuksen (EY) N:o 1681/94(2) 3 artiklan mukaisesti päättelevät, että helikoptereiden kustannuksia on tarjouskilpailu- tai alihankintaprosessin puutteiden vuoksi syytä pitää epäsäännönmukaisuutena (selvästi erillään toimintaa koskevista seikoista), jäsenvaltion on annettava komissiolle selvitys epäsäännönmukaisesta tapauksesta ennen terveyden ja sosiaalihuollon toimenpideohjelman loppumaksua koskevan pyynnön lähettämistä. (1) EYVL L 319, 12.12.1994. (2) EYVL L 178, 12.7.1994.